 FLORAH KOECH Na CHARLES WASONGA MKUTANO wa usalama ulioongozwa na Waziri wa Usalama wa Ndani Kithure Kindiki eneo la Loruk mpakani mwa kaunti ndogo za Baringo Kaskazini na Tiaty, Kaunti ya Baringo, umetibuka ghafla. Hii ni baada ya majangili kutekeleza shambulio katika Shule ya Msingi ya Ng’aratuko iliyoko umbali wa kilomita 20 kutoka pahala ambapo waziri Kindiki alikuwa akiongoza mkutano kujadili hali ya usalama eneo hilo. Shule hiyo iko karibu na mpaka wa maeneo ya Baringo Kaskazini na Tiaty. Shambulio hilo lilitokea dakika chache baada ya wanafunzi kukamilisha mtihani wa somo la Kiswahili. Mwalimu wa shule hiyo amesema kuwa watahiniwa hao wa Gredi ya Sita walikuwa wakicheza uwanjani baada ya kukamilisha mtihani huo majangili hao walipowafyatuliwa risasi kutoka umbali wa mita 100. Ilibidi wanafunzi na walimu wao kulala kifudifudi madarasani mwao kujikinga na msururu wa risasi kutoka kwa wavamizi hao. Mwalimu huyo, ambaye aliomba jina lake libanwe kwa usalama wake, alisema hawakuwa wameweka salama karatasi za mitihani shambulio hilo lilipotokea. Shule hiyo ya Msingi ya Ng’aratuko iko na watahiniwa 51 wanaofanya Mtihani wa Kitaifa wa Darasa la Nane (KCPE) na 19 wanaofanya mtihani wa Gredi ya Sita (KPSEA). Shambulio hilo limetokea wiki moja baada ya majangili wengine kushambulia Shule ya Msingi ya Kapindasum katika kaunti ndogo ya Baringo Kusini inayozongwa na utovu wa usalama. Wanahabari hawakuruhusiwa katika mkutano wa Jumanne wa Prof Kindiki katika eneo la Loruk ulioshirikisha wakuu wa usalama wakiongozwa na Abdi Hassan. Leo Jumanne, Mbunge wa Tiaty William Kassait Kamket amehojiwa na maafisa wa Idara ya Upelelezi wa Makosa ya Jinai (DCI) jijini Nakuru kuhusu madai kwamba alichochea ghasia katika Kaunti ya Baringo. Mbunge huyo amewasili katika ofisi za DCI saa tatu asubuhi, akitii agizo alilopokea kutoka kwa maafisa hao mnamo Septemba 25, 2023. Alifika kwa DCI akiwa na wakili wake Benhard Kipkoech Ngetich. Ripoti ya DCI imesema kwamba mbunge huyo alitakiwa kurekodi taarifa kuhusiana na madai hayo. Pia mwenzake wa Sigor Peter Lochakapong amehojiwa. Kamket na Lochakapong wanadaiwa kuchochea ghasia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  